SYNEX ปิดดีลผนึก “Cybertron” เข้าถือ 25% รุกธุรกิจไซเบอร์ซีเคียวริตี้
SYNEX ปิดดีลลงทุน “Cybertron” เข้าถือหุ้น 25% มูลค่า 55 ล้านบาท เพื่อรับมือภัยคุกคามไซเบอร์ในอนาคตแบบครบวงจรมากขึ้น คาดเริ่มเห็นความชัดเจนในช่วงไตรมาส 4/65
SYNEX ปิดดีลลงทุน “Cybertron” เข้าถือหุ้น 25% มูลค่า 55 ล้านบาท เพื่อรับมือภัยคุกคามไซเบอร์ในอนาคตแบบครบวงจรมากขึ้น คาดเริ่มเห็นความชัดเจนในช่วงไตรมาส 4/65
22 ส.ค. 2565

นางสาวสุธิดา มงคลสุธี ประธานเจ้าหน้าที่บริหาร บริษัท ซินเน็ค (ประเทศไทย) จำกัด (มหาชน) หรือ SYNEX เปิดเผยว่า นับเป็นอีกก้าวที่ซินเน็คฯ เดินหน้าผนึกพันธมิตรเพื่อต่อยอดธุรกิจ โดยซินเน็คฯ เล็งเห็นโอกาสการเติบโต จากการขยายธุรกิจด้านไอทีและสินค้าเทคโนโลยี สู่การเป็นผู้ให้บริการในยุค Digital Transformation การผนึกพันธมิตรกับไซเบอร์ตรอนในครั้งนี้ จึงนับเป็นการเกาะธีมไปพร้อมกับโครงสร้างพื้นฐานด้านเทคโนโลยีเติมเต็มอีโคซิสเต็มของกลุ่มบริษัทตั้งแต่ต้นน้ำถึงปลายน้ำ ยกระดับการให้บริการด้วยโซลูชั่นแบบครบวงจร (Total Solution Service)
พร้อมด้วยจุดแข็งของไซเบอร์ตรอน มีบุคลากรที่มีความรู้ความเชี่ยวชาญ และผู้บริหารชั้นนำระดับประเทศ สร้างความเชื่อมั่นให้แก่ลูกค้า ทั้งหน่วยงานภาครัฐ และองค์กรขนาดใหญ่หลากหลายอุตสาหกรรม อาทิ โรงพยาบาล และธนาคาร ที่ให้ความสำคัญในเรื่องไซเบอร์ซีเคียวริตี้ สนับสนุนการขยายตลาดนี้ร่วมกันได้อย่างแข็งแกร่ง
อย่างไรก็ดี ภาพรวมตลาดไซเบอร์ซีเคียวริตี้ นับเป็นเทรนด์ของโลกในยุคดิจิทัล เมื่อข้อมูลและอุปกรณ์เทคโนโลยีสามารถเชื่อมต่อผ่านระบบอินเทอร์เน็ต และเข้ามามีบทบาทในชีวิตประจำวันมากขึ้น ทั้งการเรียนการสอน, การทำงาน, การทำธุรกรรมออนไลน์ต่างๆ และการท่องโลกอินเทอร์เน็ตจากผู้ใช้งานในปัจจุบันที่มีจำนวนมหาศาล การรักษาความปลอดภัยของข้อมูลจึงเป็นเรื่องที่องค์กรธุรกิจให้ความสำคัญ
รวมถึงกฎหมายการกำกับดูแลจากหน่วยงานต่างๆ ที่ออกมาป้องกันความเสี่ยงด้านเทคโนโลยีสารสนเทศ และภาครัฐได้เริ่มบังคับใช้พระราชบัญญัติ (พ.ร.บ.) คุ้มครองข้อมูลส่วนบุคคล (PDPA) ตั้งแต่วันที่ 1 มิ.ย.65 ที่ผ่านมา เป็นปัจจัยเร่งให้มีการลงทุนเพื่อพัฒนาระบบมาป้องกันอาชญากรรมทางไซเบอร์
นอกจากนี้ โลกในยุคดิจิทัล ส่งผลให้พฤติกรรม และการทำธุรรมต่างๆ ของผู้บริโภคเปลี่ยนแปลงไป รวมไปถึงการปรับตัวขององค์กรธุรกิจที่ทรานฟอร์มเข้าสู่โลกดิจิทัล ส่งผลให้โอกาสเกิดภัยคุกคามทางไซเบอร์เพิ่มสูงขึ้นด้วยเช่นกัน ดังนั้น ไซเบอร์ซีเคียวริตี้ จึงถือเป็นหัวใจหลักของโลกดิจิทัล และเป็นหัวใจในการลดมูลค่าความเสียหายจากการโจมตีทางไซเบอร์ ด้วยโซลูชั่นที่มีอย่างครบวงจร
โดยปัจจุบันมูลค่าตลาดไซเบอร์ซีเคียวริตี้ มีมูลค่าอยู่ที่ประมาณ 13,000 ล้านบาท และยังมีแนวโน้มเติบโตอย่างต่อเนื่อง ซินเน็คฯ มองเห็นโอกาสดังกล่าว จึงเข้าลงทุนใน Cybertron เพื่อเสริมทัพพันธมิตรเข้ามาชิงส่วนแบ่งในตลาดนี้ เพื่อสร้างการเติบโตแบบก้าวกระโดดได้ในระยะยาว
โดย บริษัท ไซเบอร์ตรอน จำกัด ดำเนินธุรกิจเป็นศูนย์เฝ้าระวังภัยคุกคามด้านความมั่นคงทางระบบออนไลน์ Security Operation center (SOC) เป็นผู้นำการให้บริการนวัตกรรมด้านความมั่นคงปลอดภัยไซเบอร์ที่ล้ำสมัยในระดับสากล ที่มีการตรวจสอบแบบเรียลไทม์และการตอบสนองต่อเหตุการณ์ เพื่อควบคุมและลดผลกระทบ
โดยมีการตรวจพิสูจน์พยานหลักฐานทางดิจิทัล (Digital Forensics) เพื่อระบุสาเหตุ แรงจูงใจและที่มาของเหตุการณ์ อีกทั้ง ระบบสามารถจำลองแพลตฟอร์ม Windows, Linux และ Network Devices ที่สามารถครอบคลุมสภาพแวดล้อมการรักษาความปลอดภัยทางไซเบอร์เกือบทุกชนิด มีการให้บริการเฝ้าระวังด้าน Privacy โดยเฉพาะ เพื่อผสานกับการเฝ้าระวังด้าน Cybersecurity ให้สอดคล้องและสามารถปฏิบัติตามกฎหมาย PDPA รวมถึงฝึกอบรมและให้คำปรึกษาด้านความปลอดภัยชั้นนำของประเทศไทย
สำหรับการเข้ามาร่วมลงทุน และเป็นพันธมิตรกับซินเน็คฯ ซึ่งเป็นผู้นำด้านไอทีอีโคซิสเต็ม เพื่อขยายตลาดร่วมกัน มองว่าจะช่วยสร้างความพร้อมให้องค์กรธุรกิจและประชาชนในการให้ความสำคัญด้านไซเบอร์ซีเคียวริตี้ พร้อมสนับสนุนการขาย แผนการนำเสนอผลิตภัณฑ์ออกสู่ตลาด ผ่านช่องทางการจัดจำหน่าย ซึ่งเป็นจุดแข็งของซินเน็คฯ ที่เข้ามาช่วยเติมเต็มให้แก่ลูกค้าของไซเบอร์ตรอนมากขึ้น พร้อมกับการสร้างมูลค่าการเติบโตให้ธุรกิจ โดยปัจจุบันอยู่ในส่วนของการวางแผนกลยุทธ์ร่วมกัน คาดว่าจะเริ่มเห็นความชัดเจนในช่วงไตรมาส 4/2565